text: Ny brandstation taget i brug
  01 august 2013 kl. 13.15
  Kolding Brandvæsen har fået en ny brandstation i Stepping. Den nye brandstation er base for Stepping Frivillige Brandværn med 20 aktive brandmænd i styrken.
  Brandstationen afløser den gamle brandstation, som ikke lever op til nutidens arbejds-miljøkrav.
  - Vi er meget tilfredse med vores nye lokaler, og beliggenheden er optimal, siger brandkaptajn Niels Henrik Hansen, Stepping.
  Den nye brandstation rummer både garageplads til tre brandkøretøjer og gode lokaler til undervisningsaftener og mødeaktiviteter for brandmændene.
  - Stepping Frivillige Brandværn indgår i kommunens udrykningsberedskab, siger beredskabschef Søren Ipsen, Kolding Kommune. Kolding Brandvæsen skal derfor stille egnede faciliteter til rådighed for de frivillige brandmænd. Med den nye brandstation og den topmoderne tanksprøjte sat i drift tidligere i år står brandværnet nu klar til fremtidens udfordringer.
  